**Joagărul tace**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

trec prin minte

oseminte

ale unor frați și tați

nepotriviți în cuvinte

peste noi, peste morminte,

peste tot ce îndurați

se usucă

o nălucă

pe o margine de drum

și atunci ca și acum

are dorul tău de ducă

mă usuc

pe un butuc

lemnul tare

scuipă sare

peste mama care moare

aprind candela iar flama

luminează iarăși teama

teama de noi evanghelii

scrise în culoarea pielii

teama de o nouă cruce

în femeia care duce

mai departe, prea departe

pofta morții pentru moarte

11 martie 2017 – 16 decembrie 2018, Constanța